# Casa Vedruna

La Casa Vedruna era un edifici situat al carrer de l'Hospital del Raval de Barcelona, actualment desaparegut.

## Història

Els Vedruna eren una nissaga originària de Girona. El 1656, Felip IV va concedir a Joan Baptista de Vedruna i Llombart el títol de cavaller de l'orde del Cinto Militar. El seu besnet Llorenç de Vedruna-Mur i Malet (1742-1803), procurador causídic de l'Audiència de Catalunya, es va casar amb Teresa Vidal i Orriols (1749-1816) i van tenir vuit fills, entre ells Joaquima de Vedruna i Vidal (1783-1854).
El 1773, Llorenç de Vedruna va demanar permís per a construir-hi un balcó, i novament el 1779 per a obrir-hi una finestra. El 1806, l'hereu Ramon de Vedruna i Vidal (1771-1846), advocat, va demanar permís per a eixamplar-ne dues finestres segons el projecte del mestre de cases Miquel Bosch, i novament el 1818 per a eixamplar un portal i tancar una finestra.
El 1847, després de la mort de Ramon de Vedruna, la seva vídua Ramona Smandia va fer enderrocar la casa, situada al núm. 106 antic, per a construir un nou edifici en una part del solar (actual núm. 94). L'altra part correspondria a l'actual núm. 96.
En unes notes autobiogràfiques citades pel periodista Artur Llopis (pseudònim d'Artur Llorens i Opisso) a la revista Destino, Joaquim de Mas i de Vedruna (1801-1873), únic fill mascle de Joaquima de Vedruna, en parlava així: «Nací en Barcelona, calle del Hospital, en la parte que hace esquina al convento de las Arrepentidas por la parte de la Rambla, y en un segundo piso.» Tanmateix, altres fonts la situen a l'actual núm. 139, on el 1959 es va col·locar una placa commemorativa amb motiu de la canonització de la santa.

## Vegeu també

* Palau Vedruna

## Referències

* ↑ «JUAN BAUTISTA DE VEDRUNA Y LLOMPART». geneanet. Eduardo de Mas Caral.
* ↑ «LORENZO de VEDRUNA-MUR y MALET». geneanet. Eduardo de Mas Caral.
* ↑ «TERESA VIDAL-ORRIOLS COMAS». geneanet. Eduardo de Mas Caral.
* ↑ «Llorenç de Vedruna i Mur. Hospital. Posar un balcó». C.XIV Obreria C-3/1773-42. AHCB, 20-04-1773.
* ↑ «Llorenç de Vedruna i Mur. Hospital. Obrir una finestra». C.XIV Obreria C-19/1779-51. AHCB, 24-03-1779.
* ↑ «RAMON DE VEDRUNA VIDAL». geneanet. Eduardo de Mas Caral.
* ↑ de Cruïlles de Peratallada, 2013, p. 92.
* ↑ «Ramon de Vedruna i Vidal. Hospital. Casa. Eixamplar 2 finestres». C.XIV Obreria C-101/1806-113. AHCB, 20-09-1806.
* ↑ «Ramon de Vedruna. Hospital. Casa. Eixamplar un portal i tancar una finestra». C.XIV Obreria C-112/1818-071. AHCB, 07-08-1818.
* ↑ «RAMONA ESMANDIA VIETA». geneanet. Eduardo de Mas Caral.
* ↑ Guía de forasteros en Barcelona, 2ª parte, 1842, p. 4.
* ↑ AMCB, Q127 Foment 9/1847, 06-08-1847.
* ↑ «Registre de numeració dels carrers de Barcelona coetani i anterior a l'any 1853». Districte 3, 24. AMCB, 1853.
* ↑ «Artur Llorens i Opisso». Gran Enciclopèdia Catalana. Barcelona: Grup Enciclopèdia Catalana.
* ↑ «JOSE JOAQUIN de MAS de VEDRUNA». geneanet. Eduardo de Mas Caral.
* 1 2 Llopis, Artur «Joaquina de Vedruna. Santa barcelonesa». Destino, 21-03-1959, pàg. 19-21.

## Bibliografia

* de Cruïlles de Peratallada i Vidal, Xavier «Els Vedruna: de mercaders de Girona a marquesos del castell de Torrent i barons de Cruïlles». Armoria. Revista d’informació, anàlisi i recerca de la genealogia i l’heràldica, així com també de la vexil·lologia, la sigil·lografia, la insigniària, la nobiliària i l’emblemàtica general, preferentment en l’àmbit geogràfic i cultural català, 2, 2013, pàg. 89-102.